《答宗钦诗》
南北朝·高允

汤汤流汉，蔼蔼南都。载称多士，载耀灵珠。邈矣高族，代记丹图。

启基郢域，振彩凉区。

吾生倜傥，诞发英风。绍熙前绪，奕世克隆。方圆备体，淑德斯融。

望倾群雄，响振华戎。

响振伊何，金声克著。匡赞西藩，拯厥时务。放志琴书，恬心初素。

潜思渊渟，秀藻云布。

上天降命，祚钟有代。协耀紫宸，与乾作配。仁迈春阳，功隆覆载。

招延隐叟，永贻大赉。

伊余栎散，才朽质微。遭缘幸会，忝与枢机。窃名华省，厕足丹墀。

愧无荧烛，少益天晖。

明升非谕，信渐难兼。体卑处下，岂曰能谦。进不弘道，退失渊潜。

既惭朱阙，亦愧闾阎。

史班称达，杨蔡致深。负荷典策，载蹈于心。四辙同轨，覆车相寻。

敬承嘉诲，永佩明箴。

远思古贤，内寻诸己。仰谢丘明，长揖南史。遐武虽存，高踪难拟。

夙兴夕惕，岂获恬止。

时之圯矣，灵运未通。凤马殊隔，区域异封。有怀西望，路险莫从。

王泽远洒，九服来同。

有昔平吴，二陆称宝。今也克凉，吾生独矫。道映儒林，义为群表。

我思与之，均于纻缟。

仁乏田苏，量非叔度。韩生屡降，林宗仍顾。千载旷游，遘兹一遇。

藻咏风流，鄙心已悟。

年时迅迈，物我俱逝。任之斯通，拥之则滞。结驷贻尘，屡空亦敝。

两闻可守，安有回赐。

诗以言志，志以表丹。慨哉刎颈，义已中残。虽曰不敏，请事金兰。

尔其励之，无忘岁寒。

作者简介：高允（390年—487年），字伯恭，渤海蓨县（今河北景县）人，南北朝时期北魏大臣，著名文学家。 高允少年丧父，大器早成，气度非凡，初为郡功曹。神麚四年（431年），为中书博士，迁中书侍郎，参修国记，教导太子。文明太后称制，拜中书令、封咸阳公，加号镇东将军。出为散骑常侍、征西将军、怀州刺史。高允历仕五朝，太和十一年（487年）去世，年九十八，追赠侍中、司空公、冀州刺史、将军，谥号文。